DEMCO ไม่ชัวร์ปีนี้พลิกมีกำไร เหตุุมีภาระซ่อมฐานเสากังหันลม เฟส 2
DEMCO ไม่ชัวร์ปีนี้พลิกมีกำไร เหตุุมีภาระซ่อมฐานเสากังหันลม เฟส 2
1 มิ.ย. 2559

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า บริษัทยังไม่สามารถประเมินได้ว่าปีนี้ผลประกอบการจะกลับมามีกำไรได้หรือไม่ หลังจากไตรมาส 1/59 ที่ผ่านมาบริษัทฯมียังมีผลขาดทุนอยู่ 222.43 ล้านบาท
ทั้งนี้ เนื่องจากบริษัทยังต้องแก้ไขฐานเสากังหันลมของโครงการโรงไฟฟ้าพลังงานลมห้วยบง เฟส 2 ที่มีกังหันลมทั้งหมด 41 ต้น ซึ่งปัจจุบันยังรอแบบการแก้ไขจาก บริษัท วินด์ เอ็นเนอร์ยี่ โฮลดิ้งส์ จำกัด (WEH) โดยคาดว่าจะเริ่มดำเนินการเฟส 2 ได้ในเดือน มิ.ย. นี้
อย่างไรก็ตาม บริษัทคงเป้าหมายรายได้ในปีนี้เติบโตประมาณ 10-15% เมื่อเทียบกับปีก่อนที่มีรายได้รวม 5,207 ล้านบาท โดยปัจจุบันมีงานในมือ (Backlog) ประมาณ 7,000 ล้านบาท ซึ่งจะทยอยรับรู้รายได้จนถึงปี 60 แบ่งเป็นงานก่อสร้างโรงไฟฟ้าให้กับพลังงานทดแทน 2,600 ล้านบาท คาดว่าจะรับรู้เป็นรายได้ในปีนี้ทั้งหมด, งานวิศวกรรมไฟฟ้า 4,300 ล้านบาท คาดจะรับรู้รายได้ปีนี้ทั้งปีไม่น้อยกว่า 6,000 ล้านบาท
นอกจากนี้ บริษัทยังจะเข้าประมูลงานของสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) ราว 1 หมื่นล้านบาท ,งานสายส่งไฟฟ้าใต้ดินของการไฟฟ้านครหลวง (กฟน.) มูลค่า 4.8 หมื่นล้านบาท ซึ่งจะทยอยประมูลตั้งแต่ช่วงครึ่งปีหลังเป็นต้นไป และคาดว่าจะได้รับงานจาก กฟผ.ประมาณ 10% หรือประมาณปีละ 1,000 ล้านบาท กฟน.ประมาณ 500 ล้านบาท รวมถึงจะประมูลงานของการไฟฟ้าส่วนภูมิภาค (กฟภ.) อีก 7 พันล้านบาท คาดหวังว่าจะได้งาน 20% ยังไม่นับรวมงานเสาโครงเหล็กที่ได้รับงานเพิ่มขึ้น หลังจากที่การประมูล 4G จบลง ซึ่งค่ายมือถือมีนโยบายลงทุนในระบบโครงข่ายสัญญาณโทรคมนาคมในปีนี้รวมกันไม่น้อยกว่า 3-4 หมื่นล้านบาท
ส่วนโครงการโรงไฟฟ้าพลังงานลมที่เขาค้อจะเริ่มขายไฟฟ้าในเชิงพาณิชย์ (COD) ในไตรมาส 3/59 และภายในปี 60 คาดว่าจะได้รับเงินปันผลประมาณ 40 ล้านบาท
ขณะที่การลงทุนโครงการพัฒนาระบบน้ำประปาในลาว คาดว่าจะสามารถจ่ายน้ำได้ประมาณปลายไตรมาส 3 ถึงต้นไตรมาส 4 ของปีนี้ และลาวยังเตรียมพัฒนาระบบบริหารจัดการน้ำสูญเสียและระบบไฟฟ้าใต้ดินในช่วงครึ่งหลังของปีนี้ด้วยเช่นกัน